Yi nela hinkwerhu Yi tlerile yi halaka matolo, Na namuntlha ya ho fayana, Yi nela hinkwerhu ka hina, Lavanene ni lova homboloka, Yi nela mina, wena na yena. Tilo ri hi tsundzukile kunene, Hi phuphuteriwile hi ta phyuphya, Mpfula yi hava mahlo, Yo vona mina, wena na yena; Vubofu lebyi byi onhela "hina" vo lulama. Ya swi tiva lavo lulama, Leswaku va lulamile xe Wena mudyohikulorhi - Khensa vubofu bya mpfula leyi, Yona yi nela mina, yena na wena. Hinkwerhu hi vana va tilo, Swi nga ku hlamarisi wee lonene, Ku vona yi nela yena, wena na mina, Hi wena ntsena u ndzi vonelaka ehandle, Ndzi nga va ndzi lulamile emahlweni ka Yena. Wa tiva, vunene a byi le nghoheni; Tihlo ra xivoni ra hluleka ku byi fikela, Yima hi yima a kondza a vuya, Yena u ta ta a khome xivoni xa vunene, Xi ta hi komba wena wa ntiyiso. Mina, Yena, Vona, Hinkwavo hi ta va vonela endzeni, Hi kona hi nga ta twisisa matimba ya mpfula?